作者：陈允平
词牌/韵律：秋霁

paragraphs: 千顷玻璃，远送目斜阳，渐下林阒。
题叶人归，采菱舟散，望中水天一色。
碾空桂魄。
玉绳低转云无迹。
有素鸥，闲伴夜深，呼棹过环碧。
相思万里，顿隔婵媛，几回琼台，同驻鸾翼。
对西风、恁谁问取，人间那得有今夕。
应笑广寒宫殿窄。
露冷烟淡，还看数点残星，两行新雁，倚楼横笛。